ছবিটি প্রথমে পহেলা বৈশাখে মুক্তি দেয়ার পরিকল্পনা থাকলেও পরবর্তীতে মন্ত্রণালয়ের অনুমতি নিয়ে কিছু সমস্যার কারণে তা পেছানো হয়। এ প্রসঙ্গে জানা গেছে,কলকাতার জেকে এন্টারপ্রাইজের কাছে ”অজান্তে ভালোবাসা” ছবিটি রপ্তানি করে বাংলাদেশের এন ইউ আহমেদ ট্রেডার্স। বিনিময়ে এসকে মুভিজের কাছ থেকে ”চালবাজ” ছবিটি আনতে চায় বাংলাদেশের আমদানিকারক এই প্রতিষ্ঠান। এরপর গত ৭ মার্চ আমদানির জন্য মন্ত্রণালয়ে আবেদন করে তারা। ২৭ মার্চ চলচ্চিত্র আমদানি-রপ্তানি কমিটি সে আবেদন অনুমোদন দেয়। কিন্তু ছবিটি নিয়ে কিছু অভিযোগ উঠার কারণে সেই অনুমোদনের চিঠি তৈরিতে বিলম্ব করে মন্ত্রণালয়। পরবর্তীতে সর্বশেষ বাংলাদেশে আমদানির জন্য তথ্য মন্ত্রণালয়ের ”আমদানি ও রপ্তানি কমিটি” গত ১২ এপ্রিল,বৃহস্পতিবার ছবিটি বাংলাদেশে আমদানির অনুমোদন দেন।